《题闾丘氏巢凤亭以其子登科胡茂老名之》
宋代·张守

令君命卿家，一经世遗子。煌煌丹桂枝，寂寞踰五纪。

朅来山水县，辟馆贮书史。竹梧森翠碧，鸾鹄自停峙。

翩翩丹穴雏，一鸣惊众耳。綷羽览辉翔，百鸟各披靡。

英姿凌云气，玉颊编贝齿。唾手取青毡，父老为惊喜。

宁无英妙年，亦或拾青紫。上堂拜重庆，此事世无比。

勉哉尊所闻，烟霄千万里。五斗暂折腰，百鍊无绕指。

矫翼仪舜韶，作瑞明光里。来者玩兹亭，甘棠同勿毁。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。